b'\n_START_ARTICLE_\nBl\xc3\xa6rebet\xc3\xa6ndelse\n_START_SECTION_\n\xc3\x85rsag\n_START_PARAGRAPH_\nInfektionen, der oftest skyldes tarmbakterier, forekommer hyppigere hos kvinder end hos m\xc3\xa6nd, af den simple \xc3\xa5rsag at kvinders urinr\xc3\xb8r blot er ca. 4 cm langt, mens m\xc3\xa6nds urinr\xc3\xb8r er ca. 20 cm; s\xc3\xa5ledes har bakterier lettere adgang til kvinders bl\xc3\xa6re end til m\xc3\xa6nds. I bl\xc3\xa6ren har bakterier gode v\xc3\xa6kstbetingelser \xe2\x80\x93 der er et varmt, fugtigt, m\xc3\xb8rkt og n\xc3\xa6ringsrigt milj\xc3\xb8 \xe2\x80\x93 og kan s\xc3\xa5ledes forholdsvis hurtigt formere sig, med deraf f\xc3\xb8lgende infektion._NEWLINE_Det er ikke ualmindeligt, at d\xc3\xa5rlig intimhygiejne kan medf\xc3\xb8re bl\xc3\xa6rebet\xc3\xa6ndelse. Dette g\xc3\xa6lder is\xc3\xa6r kroniske bleb\xc3\xa6rere, men ogs\xc3\xa5 soldater p\xc3\xa5 l\xc3\xa6ngere \xc3\xb8velser og naturelskere, der i l\xc3\xa6ngere tid ikke har mulighed for at vaske sig tilstr\xc3\xa6kkeligt grundigt, kan p\xc3\xa5drage sig bl\xc3\xa6rebet\xc3\xa6ndelser som f\xc3\xb8lge af d\xc3\xa5rlig hygiejne. Blandt hjeml\xc3\xb8se, der lever med ringe adgang til badefaciliteter, ses ligeledes en overv\xc3\xa6gt af forekomsten af urinvejsinfektioner.\n_START_SECTION_\nUnders\xc3\xb8gelser\n_START_PARAGRAPH_\nDen mest almindelige unders\xc3\xb8gelse er urinpr\xc3\xb8ven, der er smertefri og som giver svar inden for f\xc3\xa5 minutter. Ved bl\xc3\xa6rebet\xc3\xa6ndelse vil urinen v\xc3\xa6re positiv for leukocytter og ofte nitrit. En positiv urinpr\xc3\xb8ve sendes ofte til dyrkning (af bakteriekulturer) samt resistens (bestemmelse af bemeldte kulturers resistens over for antibiotika). Urinpr\xc3\xb8ven kan til tider suppleres med blodpr\xc3\xb8ver, og i sj\xc3\xa6ldnere tilf\xc3\xa6lde af andre kliniske unders\xc3\xb8gelser, herunder bloddyrkning.\n_START_SECTION_\nMedicinsk behandling\n_START_PARAGRAPH_\nBl\xc3\xa6rebet\xc3\xa6ndelse er oftest let at behandle; den kan tit kureres med en kort antibiotikakur, ofte med sulfamethizol-tabletter eller et penicillinpr\xc3\xa6parat (Mecillinam \xe2\x80\x93 Selexid). Ved simpel cystitis uden feber eller sygdomsf\xc3\xb8lelse kan man n\xc3\xb8jes med engangsdosering af for eksempel 2 gr. sulfamethizol. Ved gentagne anfald er det n\xc3\xb8dvendigt med 3-6 dages behandling \xe2\x80\x93 eventuelt forudg\xc3\xa5et af bakteriedyrkning og resistensbestemmelse for at finde den korrekte antibiotika.\n_START_SECTION_\nPrognose\n_START_PARAGRAPH_\nDe fleste helbredes fuldst\xc3\xa6ndigt, med korrekt behandling, i l\xc3\xb8bet af f\xc3\xa5 dage. Lades infektionen ubehandlet vil urinen for ca. 70% af patienter spontant blive steril i l\xc3\xb8bet af en m\xc3\xa5ned; dog \xc3\xb8ger dette risikoen for komplikationer (se nedenfor).\n_START_SECTION_\nKomplikationer\n_START_PARAGRAPH_\nBl\xc3\xa6rebet\xc3\xa6ndelse kan ubehandlet f\xc3\xb8re til flere andre sygdomme eller tilstande. Prim\xc3\xa6rt er der risiko for, at infektionen breder sig fra bl\xc3\xa6ren til nyrerne med nyreb\xc3\xa6kkenbet\xc3\xa6ndelse til f\xc3\xb8lge. Herudover kan en bl\xc3\xa6rebet\xc3\xa6ndelse blive kronisk og eventuelt f\xc3\xb8re til inkontinens, der kan betyde l\xc3\xa6ngerevarende, evt. livslang, afh\xc3\xa6ngighed af ble eller kateter.'